দাউদ ইব্রাহিম পাকিস্তানে গা ঢাকা দিয়ে থাকতে পারে এমন সম্ভাবনার কথা আন্তর্জাতিক গোয়েন্দা সংস্থাগুলি বার বার বলে এসেছে। কিন্তু গত ২৩ বছর ধরে এই দাবি অস্বীকার করে এসেছে পাকিস্তান। কিন্তু সংবাদ সংস্থা আইএএনএস সূত্রে জানা গিয়েছে, দাউদ যে পাকিস্তানেই আছে তার প্রমাণ নাকি পেয়েছে ভারতের একটি বিশেষ সংবাদমাধ্যম। 
শুধু তাই নয়, এই সংবাদমাধ্যমের দাবি, দাউদ করাচির একটি বাংলোতে গা ঢাকা দিয়েছে। এই সংক্রান্ত একটি ভিডিও নাকি তাদের কাছে রয়েছে বলে দাবি সংবাদমাধ্যমের। করাচির বাংলোর নম্বরও তারা প্রকাশ করেছে— ডি-১৩ ব্লক ৪ ক্লিফটন। 
এই বাড়িটির আশপাশে সংবাদমাধ্যমের আন্ডারকভার রিপোর্টাররা যখন পথচলতি মানুষকে দাউদের বাড়ি কোথায় তা জিজ্ঞাসা করেছেন, সবাই ওই বিশেষ বাংলোটিই চিহ্নিত করেছেন বলে সংবাদমাধ্যমের পক্ষ থেকে জানানো হয়েছে। 
তবে কি সত্যিই পৃথিবীর অন্যতম কুখ্যাত অপরাধীকে আশ্রয় দিয়েছে পাকিস্তান?